《紫萸香慢 次姚江村韵，紫菊花》
清代·吴湖帆

傍东篱、閒寻幽圃，一尊拟约渊明。凭秋来高致，似寒蝶，惜倾城。

要倩花王低首，叹名园吟魏，换却春情。任绡笼雾织，欲起谪仙人。

佐隽赏、好呼酒兵。

风清。冷眼都醒。论节晚，惯谁平。借颦施写影，肥环夺宠，芳谱重评。

可怜玉烟生处，怨多少，在荒陵。忍看他、素英飘坠，翠云深院，天阔凄点疏星。

花泪暗零。